b'\n_START_ARTICLE_\nManasses b\xc3\xb8nn\n_START_PARAGRAPH_\nManasses b\xc3\xb8nn er et apokryfisk verk skrevet innenfor Det gamle testamentes tros- og tekstunivers. Verket presenteres som den b\xc3\xb8nnen kong Manasse av Juda bad mens han var fange i Assyria, slik det fortelles om i Andre Kr\xc3\xb8nikebok 33:10-17. Men b\xc3\xb8nnen er ikke fra hans tid._NEWLINE_Boken er kort og best\xc3\xa5r av ett kapittel med 13 vers. Den er skrevet i det 2. eller 1. \xc3\xa5rhundre f.Kr., og har et liturgisk preg, noe som kan tyde p\xc3\xa5 at den opprinnelig er skrevet for bruk i gudstjenester. Teksten kan forst\xc3\xa5s \xc2\xabsom et eksempel p\xc3\xa5 sann omvendelse og bot. Kan hende ville forfatteren vise j\xc3\xb8der som var henfalt til avgudsdyrkelse, en vei til omvendelse.\xc2\xbb_NEWLINE_Teksten regnes ikke som en del av Bibelens kanon av den katolske kirke, og h\xc3\xb8rer derfor strengt tatt ikke til de deuterokanoniske b\xc3\xb8ker; i protestantisk tradisjon regnes teksten likevel blant Det gamle testamentes apokryfer . I den ortodokse kirke brukes b\xc3\xb8nnen noen ganger i gudstjenester.'